Million Dollar Baby

Το Million Dollar Baby είναι μια βραβευμένη με Όσκαρ ταινία του 2004, σε σκηνοθεσία Κλιντ Ίστγουντ.

Στην ταινία πρωταγωνιστούν οι Κλιντ Ίστγουντ, Χίλαρι Σουάνκ και Μόργκαν Φρίμαν. Η ταινία μιλάει για έναν υποεκτιμημένο προπονητή μποξ, το κρυφό του παρελθόν και την αναζήτησή του για εξιλέωση μέσω της βοήθειας που παρέχει σε μια ερασιτέχνισσα γυναίκα μποξέρ η οποία προσπαθεί να πραγματοποιήσει τα όνειρά της και να γίνει επαγγελματίας. Η ταινία κέρδισε 4 βραβεία Όσκαρ, συμπεριλαμβανομένου και του Όσκαρ Καλύτερης Ταινίας.

Το σενάριο έγραψε ο βραβευμένος με Όσκαρ Πολ Χάγκις, ενώ η ιστορία βασίζεται σε μικρές ιστορίες του F.X. Toole (φιλολογικό ψευδώνυμο του "cutman", Jerry Boyd). Ο αρχικός τίτλος της ταινίας ήταν αυτός των ιστοριών (Rope Burns), αλλά στη συνέχεια το όνομα της ταινίας άλλαξε σε Million Dollar Baby.

Η ταινία απέσπασε διθυραμβικές κριτικές από το σύνολο των κριτικών κινηματογράφου της Αμερικής, πράγμα που φαίνεται και από τα βραβεία σκηνοθεσία που κέρδισε από τις ενώσεις κριτικών Νέας Υόρκης και Σικάγου.

 Πλοκή 
Ο Frankie Dunn (Κλιντ Ίστγουντ) είναι ένας έμπειρος προπονητής πυγμαχίας που προπονούσε μερικούς από τους καλύτερους πυγμάχους. Ο μοναδικός αξιόλογος πυγμάχος που του έχει απομείνει, τον εγκαταλείπει. Την ίδια στιγμή, μια σερβιτόρα, η Maggie Fitzgerald (Χίλαρι Σουάνκ) εμφανίζεται στο γυμναστήριο παρά τις δηλώσεις του Frankie, ότι δεν προπονεί κοπέλες.

 Διανομή 
 Κλιντ Ίστγουντ -- Frankie Dunn
 Χίλαρι Σουάνκ -- Maggie Fitzgerald
 Μόργκαν Φρίμαν -- Eddie 'Scrap' Dupris
 Τζέι Μπάρουτσελ -- 'Danger' Lanre Barch
 Lucia Rijker -- Billie 'The Blue Bear'
 Brían F. O'Byrne -- Father Horvak
 Άντονι Μάκι -- Shawrelle Berry
 Μάργκο Μαρτιντάλε -- Maggie's mother
 Μάικλ Πένια -- Omar

 Βραβεύσεις 
Η ταινία κέρδισε 4 βραβεία Όσκαρ, Καλύτερης Ταινίας, Σκηνοθεσίας, Α' Γυναικείας Ερμηνείας (Χίλαρι Σουάνκ) και Όσκαρ Β' Αντρικού Ρόλου (Μόργκαν Φρίμαν). Ήταν επίσης υποψήφια σε άλλες τρεις κατηγορίες. Η ταινία απέσπασε βραβείο καλύτερης σκηνοθεσίας στα DGA Awards, μια υποψηφιότητα καλύτερης ταινίας στα PGA Awards και υποψηφιότητα για καλύτερο διασκευασμένο σενάριο στα WGA Awards, ενώ βραβεύτηκε με Screen Actors Guild Award καλύτερης Α' Γυναικείας Ερμηνείας (Χίλαρι Σουάνκ) και Β' Αντρικής Ερμηνείας (Μόργκαν Φρίμαν). Επίσης, απέσπασε δύο Χρυσές Σφαίρες (Καλύτερης Σκηνοθεσίας και Καλύτερης Γυναικείας Ερμηνείας σε Δραματική Ταινία για τη Χίλαρι Σουάνκ).

 Παραλειπόμενα 
 Είναι η 25η ταινία που σκηνοθετεί ο Clint Eastwood, η 57η στην οποία παίζει και η 21η που είναι παραγωγός.
 Η Hilary Swank πέρασε από πολύ δύσκολη και επίπονη εκπαίδευση για να προετοιμαστεί κατάλληλα για τον ρόλο της, η οποία της απέφερε 9 κιλά μυϊκής μάζας παραπάνω. Συνεργάστηκε με κορυφαίους προπονητές πυγμαχίας και παρακολούθησε πάνω από 150 αγώνες από κοντά για να μελετήσει τους αθλητές. Επίσης «χτυπήθηκε» με επαγγελματίες του είδους.
 Το μικρό κοριτσάκι που βλέπουμε κάποια στιγμή σε ένα φορτηγό είναι η κόρη του Eastwood, Morgan.
 Ο Clint Eastwood είναι ο μοναδικός υποψήφιος για Όσκαρ αυτή τη χρονιά που παίζει κάποιον φανταστικό χαρακτήρα, όλοι οι υπόλοιποι υποψήφιοι πρώτου ανδρικού ρόλου υποδύονται υπαρκτά πρόσωπα.
 Η ταινία γυρίστηκε μέσα σε 37 μέρες, αντί για 39 που είχαν προγραμματιστεί από την παραγωγή.

 Παραπομπές 

 Εξωτερικοί σύνδεσμοι 
 US News article: Million Dollar Maybe, A real-life version of Maggie Fitzgerald

Κατηγορία:Αμερικανικές ταινίες της δεκαετίας 2000
Κατηγορία:Όσκαρ Καλύτερης Ταινίας
Κατηγορία:Ταινίες του 2004
Κατηγορία:Ταινίες παραγωγής Warner Bros.
Κατηγορία:Αμερικανικές δραματικές ταινίες
Κατηγορία:Ταινίες των οποίων ο σκηνοθέτης κέρδισε Όσκαρ Καλύτερης Σκηνοθεσίας
Κατηγορία:Ταινίες με ηθοποιό που κέρδισε Όσκαρ Α΄ Γυναικείου Ρόλου
Κατηγορία:Χρυσή Σφαίρα Καλύτερης Σκηνοθεσίας
Κατηγορία:Ταινίες με ηθοποιό που κέρδισε Χρυσή Σφαίρα Α΄ Γυναικείου Ρόλου (Δράμα)
Κατηγορία:Αμερικανικές αθλητικές ταινίες
Κατηγορία:Πυγμαχικές ταινίες
Κατηγορία:Ταινίες παραγωγής StudioCanal
Κατηγορία:Ταινίες σε σκηνοθεσία Κλιντ Ίστγουντ
Κατηγορία:Αγγλόφωνες ταινίες
Κατηγορία:Ταινίες με θέμα την αυτοκτονία
Κατηγορία:Ταινίες με θέμα την αναπηρία